สังคมข่าวหุ้น
ดัชนี SET 1,700 จุด ยังเป็นแนวต้านที่ผ่านยาก และหากย้อนกลับไปดูเป้าหมายดัชนีของบล.ต่างๆ จะพบว่าส่วนใหญ่ให้เป้าดัชนีสิ้นปีประมาณ 1,750-1,800 จุด
ดัชนี SET 1,700 จุด ยังเป็นแนวต้านที่ผ่านยาก และหากย้อนกลับไปดูเป้าหมายดัชนีของบล.ต่างๆ จะพบว่าส่วนใหญ่ให้เป้าดัชนีสิ้นปีประมาณ 1,750-1,800 จุด
2 ก.พ. 2566

ดัชนี SET 1,700 จุด ยังเป็นแนวต้านที่ผ่านยาก และหากย้อนกลับไปดูเป้าหมายดัชนีของบริษัทหลักทรัพย์ (บล.) ต่าง ๆ  จะพบว่า ส่วนใหญ่ให้เป้าดัชนีสิ้นปีประมาณ 1,750-1,800 จุด บวกกับคาดว่าปีนี้นักลงทุนต่างชาติ ไม่น่าจะซื้อหุ้นไทยมากกว่าปีก่อน ที่ตัวเลขพุ่งขึ้นมาแตะ 2 แสนล้านบาท ทำให้ประเมินว่า โอกาสที่ดัชนีจะปรับฐานลงมา น่าจะมีมากกว่าดัน (ทุรัง) ขึ้นไป
หุ้นกลุ่มที่ต้องระวัง คือ ราคาอัพไซด์เริ่มจำกัด อย่างในกลุ่ม SET50 ที่อยู่ในหมวดท่องเที่ยว โรงแรม สื่อสาร ค้าปลีก ต้องระวังการขายทำกำไร เช่น CPALL MINT CENTEL AOT BDMS BH CRC และอีกหลายหุ้น หรือไม่ก็แนะนำให้เข้าไปดูกราฟก่อนที่จะเคาะขวา น่าจะดีกว่า ไม่เช่นนั้น ติดบนยอดดอยอันหนาวเหน็บได้
กลุ่มแบงก์ ราคายังคงต้องใช้วิธีเล่นรอบต่อไป ย่อให้ซื้อ ขึ้นให้ขาย อย่าถือแช่ หากราคาขยับไปได้ซัก 3-4 ช่อง ต้องออกไปก่อน หาแนวต้าน แนวรับกันดี ๆ เช่น KBANK แบงก์กสิกรไทย ราคาที่ยังป้วนเปี้ยนบริเวณ 145 บาทลงมา ถือว่า น่าเก็บ เพราะดูทรงแล้ว โฮกาสหลุด 140 บาท น่าจะยาก และมีโอกาสที่จะกลับขึ้นไปยัง 150 บาทอีกครั้ง โดยเฉพาะที่จะประกาศจ่ายเงินปันผล ขึ้น XD ส่วน แบงก์กรุงเทพ BBL ราคาหุ้นขึ้นมายืนเหนือ 160 บาท กราฟค่อนข้างสวย เป็นขาขึ้นมาตลอด มีบางช่วงย่อตัวมาบ้าง แนวรับ 160.50–158.50 บาท ขณะที่ TTB แม้ว่าจะมาช้า แต่ก็ (ขึ้นมา) นะ ส่วนจะไปต่อหรือผ่าน 1.50 บาทคงยาก เพราะราคาแถว ๆ นี้ อัพไซด์เริ่มจำกัด
หุ้นกลุ่มไฟแนนซ์ตัวเล็ก เช่น สตาร์มันนี่ SM, NCAP และ SGC ถูกกระชากขึ้นมาในช่วงเวลา 15.30 น. หลังจากก่อนหน้านี้ หุ้นไฟแนนซ์ตัวเล็ก ถูกกดราคาลงไป น่าจะเป็นการกดเพื่อ “สลัดเม่า” นั่นแหละ ส่วนปัจจัยหนุนคงมาจากเรื่องดอกเบี้ยที่เป็นขาขึ้น เริ่มจะชะลอลงแล้ว หรือไม่น่าปรับเพิ่มขึ้นไปมากกว่าที่ประเมินกันไว้ บวกกับ เล่นเก็งกำไรแนวโน้มผลประกอบการไตรมาส 4/2565 ที่จะประกาศกันออกมาในช่วงสัปดาห์หน้า หรืออย่างช้าไม่น่าเกินสัปดาห์ที่สามของเดือนกุมภาพันธ์นี้ หุ้น SM แนวต้าน 2.18-2.20 บาท
แสนสิริ SIRI ของ เศรษฐา ทวีสิน ราคาแนวต้าน 2.00 บาท ฟันธงไปเลยว่า มันยาก ถึงยากที่สุด และอย่าลืมว่า ราคาเป้าหมายของ SIRI นั้น อยู่บริเวณ 1.90–2.00 บาท หรือราคา ณ ปัจจุบัน ขึ้นมาเล่นรอบแถว 1.80–1.90 บาท แทบจะไม่มีอัพไซด์เล่นกันแล้ว และหากราคาไปต่อไม่ได้ จะมีโอกาสปรับฐานแรง และมาอยู่ระหว่าง 1.80–1.75 บาท ดังนั้น เข้าทีละไม้ เล่นสั้น ๆ 2 ช่องก็พอ หาจังหวะตีหัวเข้าบ้านไปเรื่อย ๆ อย่าแช่ เพราะโอกาสที่ราคาหุ้นจะเปิดไฟวิ่งชิดขวาผ่านตลอดคงเป็นไปไม่ได้ น่าจะถอนคันเร่งแล้วล่ะ
บมจ.ไทยประกันชีวิต TLI จังหวะที่ราคาหุ้นตกลงมานั้น จะมีช่วง 15.00 ลงมาที่ 14.00 บาท และจาก 14.00 บาท ลงมาที่ 13.50 บาท (+/-) หากจะถามว่า แล้วราคาจะลงมามากกว่านี้หรือเปล่า? เป็นปุจฉา ที่ตอบยาก เพราะในตลาดหุ้นอะไรก็เกิดขึ้นได้ แต่ต้องยอมรับว่า นักลงทุน (แม้กระทั่งนักลงทุนสถาบัน) ยังไม่ค่อยเข้าใจเกี่ยวกับธุรกิจประกันชีวิตมากนัก อย่างตอนนี้ ใครเล่นหุ้นประกันชีวิต จะเล่นไปตามทิศทางอัตราดอกเบี้ยทั้งของเฟด และไทย ดูบอนด์ยีลด์ เป็นหลัก หากแนวโน้มดอกเบี้ยหมดช่วงขาขึ้น บอนด์ยีลด์ลง ก็จะพากันเทขายหุ้นประกัน ส่วนแนวโน้ม Q4/2565 TLI ทำกำไรได้ตามโบรกฯ คาด คือราว ๆ 2 พันล้านบาท เมื่อรวมกับ 9 + เดือนที่แล้วได้ 8 พันล้านบาท จะทำให้กำไรปี 2565 อยู่ที่ 1 หมื่นล้านบาท ส่วนมาร์เก็ตแคป ณ ราคาปัจจุบัน อยู่ที่ 1.5-1.6 แสนล้านบาท ยังไงครึ่งหลังปีนี้เข้า SET50 ได้แน่นอน
TRC ราคาหุ้นขึ้นมาหลายวันติดต่อกัน หากจะเข้าเล่น ต้องเข้าเร็วออกเร็ว แนวรับวันนี้น่าจะ 0.64–0.60 บาท หากย่อลงมาแล้วเกิดการแพนิก คายหุ้นกันออกมาเยอะ ระหว่างวันราคาอาจเด้งขึ้นมาได้ แต่หากเปิดตลาดมาแล้วกระโดดไปต่อ ก็ต้องระวัง ถูกพาไปเชือดด้านบน เพราะเมื่อวานนี้ ไส้แท่งเทียนยาวขึ้นไปถึง 0.73 บาท ก่อนถูกทุบลงมาปิด 0.68 บาท